Ivan Fratrić prvi će dobiti novčanu nagradu za pronalaženje sigurnosnog propusta u Internet Exploreru 11.

Microsoft je krajem lipnja pozvao sigurnosne istraživače na pronalaženje propusta u operativnom sustavu Windows 8.1 i web pregledniku Internet Explorer 11 – na ovaj način Microsoft će moći na vrijeme riješiti sigurnosne probleme (prije nego ih otkriju hakeri), a istraživači će dobiti novčanu nagradu za svoj trud.

Prva osoba koja je u sklopu ovog programa pronašla sigurnosni propust u novoj verziji Internet Explorera je, kako su objavili na PC Worldu, a prenijeli na Gadgeteriji, Hrvat Ivan Fratrić. Ivan je do listopada prošle godine radio na Fakultetu elektrotehnike i računarstva u Zagrebu, a posljednjih deset mjeseci radi kao sigurnosni stručnjak u Googleovoj diviziji u Švicarskoj.

Hrvatski informatičari još jednom pokazali da su svjetski vrh!

Na svom profilu na Twitteru Ivan je prije nekoliko dana napisao kako je dobio mail od Katie Moussouris iz Microsofta koja ga je obavijestila kako će prvi primiti nagradu za pronalazak pripusta u IE 11, iako su neki sigurnosni istraživači prijavili propuste u Microsoftovom softveru i prije njega.

Trenutno nije poznat iznos nagrade koju će Fratrić dobiti, a na PC Worldu napominju kako je prošle godine na BlueHat Prize natječaju već dobio 50 tisuća dolara od Microsofta za 'razvoj defenzivnih tehnologija'. Ovaj Microsoftov program za pronalaženje sigurnosnih propusta započeo je 26. lipnja i traje mjesec dana te nagrada za pronalaženje propusta iznosi između 500 i 11 tisuća dolara, odnosno u slučaju opasnijeg propusta, nagrada može biti još i veća.

DNEVNIK.hr pratite putem iPhone/iPad | Android | Twitter | Facebook